ደረጃዎች ኤጀንሲ የዘጠኝ ዘይት ፋብሪካዎችን ፈቃድ ሰረዘ
የኢትዮጵያ ደረጃዎች ኤጀንሲ የብሔራዊ የደረጃዎች ምልክት የመጠቀም ፈቃድ ሰጥቷቸው የነበሩ ዘጠኝ የምግብ ዘይት ፋብሪከዎችን፣ ምልክቱን የመጠቀም ፈቃዳቸውን ሰረዘ፡፡የኢትዮጵያ የደረጃዎች ኤጀንሲ ይፋ እንዳደረገው ዘጠኙ የምግብ ዘይት ፋብሪካዎች የብሔራዊ የደረጃዎች ምልክት የመጠቀም ፈቃድ ሰጥቷቸው የነበረ ቢሆንም፣ ምልክቱን ለመጠቀም የገቡትን ግዴታ ሊያሟሉ ባለመቻላቸው ፈቃዳቸውን ሰርዟል፡፡ዘጠኙ የምግብ ዘይት ማምረቻዎች የብሔራዊ ደረጃዎች ምልክትን ለመጠቀምና ፈቃድ ለማግኘት የሚያስችላቸውን መሥፈርት በማሟላታቸው፣ የካቲት 11 ቀን 2006 ዓ.ም. ፈቃድ አግኝተው ነበር፡፡ ሆኖም የብሔራዊ ደረጃዎች ምልክት የመጠቀም ሰርተፊኬት ከኢትዮጵያ ተስማሚነት ምዘና ድርጅት ከተሰጣቸው በኋላ ግን የገቡትን ግዴታ ሊያሟሉ ባለመቻላቸው ዕርምጃ እንደተወሰደባቸው፣ የኤጀንሲው የኮሙዩኒኬሽንና የሕዝብ ግንኙነት አገልግሎት ኃላፊ አቶ ይስማ ጅሩ ለሪፖርተር ገልጸዋል፡፡በኤጀንሲው ውሳኔ ምልክቱን እንዳይጠቀሙ ፈቃዳቸው የተሰረዘባቸው ፎህ ኢንተርናሽናል አግሮ ፕሮሰሲንግ፣ ገቦ የምግብ ዘይት ፋብሪካ፣ ጉታ ዳቦ የምግብ ዘይት ፋብሪካ፣ ኩዩ የምግብ ዘይት ፋብሪካ፣ ሙላት አበጋዝ፣ ኡስማን አብዲ፣ አስማማው ሙሔ፣ ይርጉ ፍሰሐና ኤርሚያስ ተስፋዬ የተባሉት የምግብ ዘይት ፋብሪካዎች ናቸው፡፡ዘጠኙ የዘይት ፋብሪካዎች ምርቱን ለመጠቀም የሚያስችላቸውን ግዴታዎች ባለማሟላታቸው የተለያዩ ምክንያቶችን እያቀረቡ ነው ተብሏል፡፡ በተፈለገው የጥራት ደረጃ ላለማምረታቸው አንዱ ምክንያት የጥሬ ዕቃ አቅርቦት እጥረት ነው፡፡ ተፈላጊውን ግብዓት በወቅቱ ሊያገኙ ባለመቻላቸው በገቡት ግዴታ መሠረት ማምረት ያላስቻላቸው መሆኑን ለኤጀንሲው ጭምር እንዳሳወቁም ለማወቅ ተችሏል፡፡ሌላው እንደ ምክንያት እየቀረበ ያለው ደግሞ የምግብ ዘይት አስገዳጅ ደረጃ ቢሆንም፣ ሁሉም ዘይት አምራቾች ላይ ተፈጻሚ ሊሆን አለመቻሉ ነው፡፡ አስገዳጅ ሕጉ በሁሉም ዘይት ማምረቻዎች ላይ ተፈጻሚ አለመሆኑ ደግሞ፣ የምግብ ዘይት ገበያን እያዛባ በመሆኑ አንዳንዶች ከደረጃ በታች እንዲያመርቱ እየተገደዱ በመሆናቸው በተቀመጠው መሥፈርት መሠረት እንዳያመርቱ ምክንያት እየሆነ ነው ተብሏል፡፡እንዲህ ዓይነት አስተያየቶች ለኤጀንሲው መቅረባቸውን ያስታወሱት አቶ ይስማ፣ ኤጀንሲያቸው ያለበት ኃላፊነት በተሰጣቸው ደረጃ መሠረት ካላመረቱ ፈቃዳቸውን መሰረዝ ብቻ እንደሆነ ገልጸዋል፡፡‹‹አሁን ፈቃዳቸው የተሰረዘባቸው በቁጥጥር የተደረሰባቸው ናቸው፤›› ብለዋል፡፡ ይሁን እንጂ አሁን በገበያ ውስጥ ያሉት የምግብ ዘይቶች ከፊሉ የጥራት ደረጃ ምልክት ያላቸው ሲሆን፣ የጥራት ምልክት የሌላቸው የምግብ ዘይት ምርቶችም በገበያ ውስጥ እየተሸጡ ናቸው፡፡ኤጀንሲው ፈቃድ መስጠትና ደረጃውን ያልጠበቀ ምርት ሲገኝ ደግሞ ፈቃድ መሰረዝ ኃላፊነቱ በመሆኑ፣ ወደፊትም ከተቀመጠው ደረጃ በታች ያሉ ምርቶችን በሚያቀርቡ ላይ ዕርምጃው እንደሚቀጥልም የኤጀንሲው መረጃ ያስረዳል፡፡ኤጀንሲው የዘይት ፋብሪካዎቹ ምልክቱን እንዳይጠቀሙ ያግድ እንጂ ሥራ እንዲያቆሙ ክልከላ አላደረገም፡፡ ይህንን ማድረግ የሚችለው ሌላ አካል እንደሆነ ያስታወቁት አቶ ይስማ፣ ዋናው ጉዳይ ኅብረተሰቡ መረጃውን አውቆ የጥራት ደረጃ ያላቸውን ምርቶች እንዲጠቀም ለማድረግ መሆኑንም ገልጸዋል፡፡  